
PARLAMENTUL ROMÂNIEI

CAMERA DEPUTAŢILOR

	Comisia juridică, de disciplină şi imunităţi
	
	Comisia pentru cultură, arte, mijloace de informare în masă


RAPORT  COMUN
asupra  Propunerii legislative privind protecţia 

minorilor împotriva presei cu conţinut indecent 
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru  cultură, arte, mijloace de informare în masă au fost sesizate spre dezbatere în fond, cu  Propunerea legislativă  privind protecţia minorilor împotriva presei cu conţinut indecent, trimis cu adresa nr. Pl-x 233 din 29 mai 2012, înregistrat cu nr.31/458 din 31 mai 2012, respectiv cu nr. 30/279 din 31 mai 2012.
Propunerea legislativă privind protecţia minorilor împotriva presei cu conţinut indecent a fost transmisă spre avizare Comisiei pentru drepturile omului, culte şi problemele minorităţilor naţionale şi Comisiei pentru tehnologia informaţiei şi comunicaţiilor care au avizat-o negativ.
     Senatul, în calitate de primă Cameră sesizată, a respins iniţiativa legislativă în şedinţa din  21 mai 2012.

Potrivit dispoziţiilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările şi completările  ulterioare, Camera Deputaţilor este Cameră decizională. 

Consiliul Legislativ a avizat negativ propunerea legislativă, conform avizului nr.1410 din 27 decembrie 2011.

Guvernul, prin punctul de vedere transmis cu adresa nr.185 din 28 februarie 2013, consideră că Parlamentul este singurul în măsură să se pronunţe asupra  adoptării acestei iniţiative legislative. 

Propunerea legislativă are ca obiect de reglementare  instituirea unor reguli referitoare la  modul de difuzare a presei cu conţinut indecent, precum şi la modalitatea de accesare a site-urilor publicaţiilor cu conţinut indecent, în scopul protejării minorilor.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat propunerea legislativă, în şedinţa din  27 iunie 2012. 

În urma examinării iniţiativei legislative şi a opiniilor exprimate de către membrii Comisiei s-a hotărât, cu unanimitate de voturi, respingerea Propunerii legislative privind protecţia  minorilor împotriva presei cu conţinut indecent. 
Conform listei de prezenţă, la lucrările Comisiei au fost prezenţi 20 deputaţi din numărul total de 23 membri ai Comisiei juridice, de disciplină şi imunităţi. 
Comisia pentru cultură, arte, mijloace de informare în masă a examinat propunerea legislativă, în şedinţa din 19 martie 2013. Membrii Comisiei au analizat conţinutul propunerii legislative, ţinând cont de raportul preliminar transmis de Comisia juridică, de disciplină şi imunităţi. În urma examinării iniţiativei legislative şi a opiniilor exprimate, membrii Comisiei au hotărât, cu unanimitatea voturilor celor prezenţi în sală în momentul votului, respingerea Propunerii legislative privind protecţia  minorilor împotriva presei cu conţinut indecent. 
În urma dezbaterilor Comisiile sesizate în fond propune plenului un raport de respingere a Propunerii legislative privind protecţia  minorilor împotriva presei cu conţinut indecent. 

Motivaţia respingerii se întemeiază pe faptul că, aşa cum se precizează şi în avizul Consiliului Legislativ, reglementarea propusă se suprapune, în cea mai mare parte, cu dispoziţiile Legii nr. 196/2003 privind prevenirea şi combaterea pornografiei, republicată. În acest sens, menţionăm faptul că, prin Decizia 1360/2010, Curtea Constituţională a reţinut că instituirea unor reglementări care nu respectă normele de tehnică legislativă referitoare la unicitatea reglementării în materie, evitarea paralelismelor, conţinutul şi fundamentarea soluţiilor legislative şi la precizia şi claritatea normei juridice contravin prevederilor art. 1 alin. (5) din Legea fundamentală.  
În raport cu obiectul şi conţinutul său, propunerea legislativă face parte din categoria legilor ordinare. 

                            PREŞEDINTE,                                      PREŞEDINTE,

                    Bogdan Liviu CIUCĂ                            Gigel - Sorinel ŞTIRBU
                              SECRETAR,                                         SECRETAR,   
                Cătălin – Theodor NICOLESCU          Florin - Costin PÂSLARUU
      Consilier  parlamentar                                                                                       Consilier Parlamentar,
          Florica Manole                                                                                                        Dan Kalber

